המרץ2

המרץ2 הוא מרכז תרבות אלטרנטיבי, תיאטרון עצמאי וחלל הופעות הפועל משנת 2021 ברחוב המרץ 2 שבקריית המלאכה בדרום תל אביב. המרכז פועל ביוזמת ובניהול עמותת זיגוטה לאמנויות במה (ע"ר 580453710), ומשמש זירה ליצירה עצמאית ועכשווית בתחומי התיאטרון, המוזיקה, השירה, הדראג, הספרות והאמנות החיה.

 רקע והקמה 
המרכז נוסד באוקטובר 2021 על ידי אסף המאירי, במאי תיאטרון ובוגר מוסדות אמנות בגרמניה ובאוסטריה. המרכז פועל במסגרת עמותת זיגוטה לאמנויות במה, שהוקמה בשנת 2006 על ידי מרינה בלטוב במטרה לעודד יצירה ניסיונית בתחומי אמנויות הבמה בישראל. מאז הקמת המרץ2, ממקדת העמותה את עיקר פעילותה בהפעלתו.

 פעילות 
המרץ2 מקיים למעלה מ־12 אירועים מדי שבוע, בהם מופעי מוזיקה חיה, הצגות מקור, מסיבות, ערבי שירה, מופעי דראג, השקות ספרים ותערוכות אמנות. המרכז מושך אליו כ־100,000 מבקרים בשנה, מרביתם צעירים, ומהווה מוקד ליצירה ניסיונית ובלתי ממסדית.

בין תחומי התוכן המרכזיים במרכז:
 קולנוע "לימבו" – אוצרות: יונתן גוטליב.
 הופעות לייב – באוצרות של רנן סול ושל הלייבל מונוקרייב.
 מסיבות והפקות מקור – בתכנים משתנים.
 פעילותם הקבועה של יוצרי תיאטרון כמו בנימין יום טוב ואריאל-ניל לוי בתחום הסדנאות והמופעים.

 פרויקטים בולטים 
 ״תיאטרון בהילוך גבוה״ – פרויקט תיאטרון ניסיוני המתקיים פעמיים בשנה, ובו חמישה צוותים מעלים חמש הצגות מקוריות שנכתבו, עובדו והועלו תוך 24 שעות. יוזמה של אסף המאירי ושי לוי. הפרויקט זכה לסיקור נרחב בהארץ וב־TimeOut.
 "ממשלה – במה פתוחה" – אירוע חודשי לבמות פרפורמנס, שירה וטקסטים מגיבים למציאות, בו משתתפים יוצרים צעירים ועצמאיים.
 סדנאות עומק וכיתות אמן – בשיתוף בית הספר לאמנויות הבמה של סמינר הקיבוצים. המרכז מארח סדנאות שנתיות, בהן סדנת משחק של אריאל-ניל לוי ובנימין יום-טוב.
 ״לנדסקייפ״ מיזם בשיתוף משרד התרבות ומפעל הפיס לאירוח הצגות של קבוצות תיאטרון ויוזמות תיאטרון מכל הארץ בדרום תל אביב.
 ״דראנק שייקספיר״ – מופע תיאטרון שבו שחקנים מציגים סצנות משייקספיר תוך כדי שתייה של אלכוהול עם הקהל, בפורמט קומי ואינטראקטיבי.

 שיתופי פעולה ותמיכה מוסדית 
המרכז מקיים שיתופי פעולה עם מוסדות ציבוריים:
 מפעל הפיס – תומך בפרויקט "לנדסקייפ" ובפרויקטים שונים.
 משרד התרבות והספורט – תמך בפעילות המרכז בשנת 2024.
 סמינר הקיבוצים – שיתוף פעולה שוטף בתחום ההכשרה האמנותית.
 הפסטיבל הבינלאומי לקולנוע גאה - שיתוף פעולה שנתי עם קולנוע לימבו

 יחסי עיריית תל אביב 
המרכז פועל לצד אתגרים רגולטוריים מצד עיריית תל אביב. בריאיון שפורסם בעיתון הארץ, טען אסף המאירי כי העירייה מקשה על פעילות המרכז באמצעות דרישות ביורוקרטיות, על אף התמיכה מצד גופים ממשלתיים ופרטיים: "העירייה פועלת לעיתים בניגוד לאינטרס התרבותי".

 מודל הפעולה והמסגרת הארגונית 
עמותת זיגוטה פועלת ללא מטרות רווח, ומקדישה את כלל הכנסותיה לקידום תרבות חיה ובלתי תלויה. בין חברי הוועד המנהל נמנים רויטל בן אשר פרץ ויאיר ורדי ז"ל, מבכירי התחום בישראל.

העמותה פועלת לפי עקרונות של כלכלת פעולה (Revenue for Relevance) – מודל מימון שבו הפעילות התרבותית עצמה מהווה מקור הכנסה עיקרי, מתוך שאיפה לעצמאות כלכלית וצמצום התלות במענקים ציבוריים או פרטיים. זיגוטה מהווה אחת הדוגמאות הראשונות בישראל לפיתוח מקומי ולמימוש שיטתי של מודל זה בפועל. גישה זו מתיישבת עם המלצות של מדיניות ציבורית שגובשה בישראל בשנים האחרונות לחיזוק הקיימות הכלכלית של עמותות באמצעות מיקוד בפעולה, שירותים קהילתיים ויצירת ערך ישיר.

 סיקור תקשורתי 
 "המרץ2 – בית תל אביבי לתרבות בועטת", באתר יובל אראל (2025)





 ראו גם 
 תיאטרון פרינג'
 תרבות אלטרנטיבית בישראל

 קישורים חיצוניים 
 אתר המרץ2

 הערות שוליים 

קטגוריה:תל אביב-יפו: תרבות
קטגוריה:מועדוני ג'אז ומוזיקה קלה
קטגוריה:מועדוני לילה
קטגוריה:תל אביב-יפו: אירועי תרבות
קטגוריה:תל אביב-יפו: אירועים
קטגוריה:תל אביב-יפו: מוזיקה